IARSCRÍBHINN I

COINNÍOLLACHA AONAIR, COINNÍOLLACHA COITEANNA AGUS EAGRÚ RANNPHÁIRTÍOCHT NA MBALLSTÁT, DÁ DTAGRAÍTEAR IN AIRTEAGAIL 4 AGUS 5

1. COINNÍOLLACHA AONAIR

1.1. Úinéireacht nó rochtain ar bhraiteoir SST leordhóthanach atá ar fáil d’fho-chomhpháirt SST agus ar acmhainní daonna lena oibriú:

1.1.1. Úinéireacht nó rochtain ar bhraiteoir SST

1.1.1.1. Chun críocha Airteagal 57(1), pointe (a), de Rialachán (AE) 2021/696 ó Pharlaimint na hEorpa agus ón gComhairle ( 1 ) , measfar go bhfuil úinéireacht ag Ballstát ar bhraiteoir SST nuair a bheidh teideal agus seilbh leordhóthanach, de réir a dhlí náisiúnta, i ndáil leis an mbraiteoir agus na sonraí a tháirgeann sé.

1.1.1.2. Chun críocha Airteagal 57(1), pointe (a), de Rialachán (AE) 2021/696, measfar go bhfuil úinéireacht ag Ballstát ar bhraiteoir SST mura féidir le tríú páirtí na sonraí riachtanacha a thairgeann an braiteoir sin a shéanadh agus i gcás braiteoir rianaithe, féadfaidh an Ballstát nó an tEintiteas Náisiúnta Bunaithe iarraidh cúraim a ordú.

1.1.2. Braiteoir SST leordhóthanach

1.1.2.1. Chun críocha Airteagal 57(1), pointe (a), de Rialachán (AE) 2021/696, measfar go bhfuil braiteoir SST leordhóthanach ó thaobh na hoibríochtúlachta de más i gcatagóir A (mar a shainítear in 2.2.1.1) atá an braiteoir.

1.1.2.2. Chun críocha Airteagal 57(1), pointe (a), de Rialachán (AE) 2021/696, measfar go bhfuil Braiteoir SST neamh-leordhóthanach ó thaobh na hoibríochtúlachta de más i gcatagóir B nó C (mar a shainítear in 2.2.1.1) atá sé.

1.1.3. Braiteoir ar fáil le haghaidh SST

Chun críocha Airteagal 57(1), pointe (a), de Rialachán (AE) 2021/696:

1.1.3.1. Measfar go bhfuil braiteoir SST ar fáil go hoibríochtúil le haghaidh SST: nuair is i gcatagóir A, mar a shainítear in 2.2.1.1 atá an braiteoir agus nuair a chomhlíontar ceann amháin de na coinníollacha seo a leanas ar a laghad: (a) beidh an braiteoir tiomnaithe 20 % ar a laghad do chúraimí Chomhpháirtíocht SST, ach féadtar glacadh le céatadán níos ísle maidir le braiteoirí rianaithe má bhíonn staidéir ailtireachta ina gcúis leis sin; (b) más ag cúram bainteach SST an bhraiteora, seachas aon mhisean eile atá ag an mbraiteoir sin, atá tús áite;

1.1.3.2. Measfar go bhfuil braiteoir SST ar fáil go neamhoibríochtúil le haghaidh SST nuair a chomhlíontar na coinníollacha seo a leanas: (a) tá an braiteoir liostaithe i gCatagóir B nó C (mar a shainítear in 2.2.1.1); (b) is féidir leis an mBallstát cruthúnas a thabhairt go bhfuil máistreacht faighte ar na rioscaí teicneolaíochta agus na rioscaí oibríochtúla.

1.1.4. Acmhainní teicniúla agus daonna chun anbraiteoir a oibriú

Beidh faisnéis, lena léirítear go bhfuil agus go mbeidh na hacmhainní teicniúla agus daonna ar fáil chun an braiteoir a oibriú, ina chuid den togra.

1.1.5. Slándáil na mbraiteoirí SST

1.1.5.1. Is é an Ballstát a bheidh freagrach as gnéithe slándála an bhraiteora SST atá beartaithe.

1.1.5.2. Déanfaidh an Ballstát measúnú riosca tosaigh ar an mbraiteoir atá beartaithe agus cuirfidh sé ar fáil é. Cuimseofar leis an measúnú riosca: — inniúlacht an bhraiteora chun déileáil le faisnéis rúnaicmithe; — na bearta teicniúla, conarthacha agus oibríochtúla atá curtha i bhfeidhm lena áirithiú nach féidir le tríú páirtí an fhaisnéis arna táirgeadh ag an mbraiteoir a shéanadh agus i gcás braiteoir rianaithe gur féidir leis an mbraiteoir iarraidh cúraim a fháil agus a chur i gcrích agus na torthaí a scaipeadh. — na rioscaí iarmharacha gaolmhara.

1.2. Úinéireacht, nó rochtain ar acmhainneacht anailíse oibríochtúla agus próiseála sonraí a dearadh go sonrach chun críocha SST agus atá ar fáil le haghaidh SST:

1.2.1. Úinéireacht, nó rochtain ar acmhainneacht anailíse oibríochtúla agus próiseála sonraí SST

1.2.1.1. Chun críocha Airteagal 57(1), pointe (a), de Rialachán (AE) 2021/696, measfar go bhfuil úinéireacht ag Ballstát ar acmhainneacht leordhóthanach anailíse oibríochtúla agus próiseála sonraí SST nuair a bheidh teideal agus seilbh leordhóthanach, de réir a dhlí náisiúnta, i ndáil leis an acmhainneacht agus na sonraí agus an fhaisnéis a tháirgeann sé.

1.2.1.2. Chun críocha Airteagal 57(1), pointe (a), de Rialachán (AE) 2021/696, measfar go bhfuil rochtain ag Ballstát ar acmhainneacht SST mura féidir le tríú páirtí na sonraí agus an fhaisnéis a thairgeann an acmhainneacht sin a shéanadh.

1.2.1.3. Measfar go mbeidh acmhainneacht á forbairt i gcomhthéacs rannchuidiú leis an gComhpháirtíocht STT nuair a chomhlíontar na coinníollacha seo a leanas: — is eol an dáta a thagann an acmhainneacht nua i bhfeidhm agus tarlaíonn sin sula gcuireann an Chomhpháirtíocht SST seirbhísí SST ar fáil agus é sin tráth nach déanaí ná an 30 Meitheamh 2023. — is féidir leis an mBallstát a chruthú go bhfuil na rioscaí teicneolaíochta faoi smacht agus go bhfuil infheistíochtaí tiomnaithe ar an leibhéal náisiúnta chun an acmhainneacht sin a fhorbairt.

1.2.2. Acmhainneacht leordhóthanach anailíse oibríochtúla agus próiseála sonraí SST

1.2.2.1. Measfar go bhfuil acmhainneacht próiseála sonraí “leordhóthanach” má chuimsítear inti na réitigh bogearraí agus crua-earraí is riachtanach chun sonraí SST a phróiseáil agus an fhaisnéis SST ábhartha a tháirgeadh agus/nó seirbhísí SST a sholáthar. Beidh inti na gnéithe is gá chun go n-oibreoidh sé am ar bith.

1.2.2.2. Measfar go bhfuil an anailís oibríochtúil “leordhóthanach” má chuimsítear inti réitigh bogearraí agus chrua-earraí araon agus anailíseoirí oilte chun faisnéis SST a ghiniúint agus/nó seirbhísí SST a sholáthar.

1.2.3. Slándáil na n-acmhainneachtaí

Chun an oibleagáid a bhaineann le hAirteagal 57(1), pointe (b) de Rialachán (AE) 2021/696 a chomhlíonadh, tabharfar údar leis na heilimintí seo a leanas sa togra.

1.2.3.1. Beidh Ballstát iarrthach freagrach as gnéithe slándála na n-acmhainneachtaí SST atá beartaithe.

1.2.3.2. Déanfaidh Ballstát iarrthach measúnú riosca tosaigh ar na hacmhainneachtaí SST atá beartaithe agus cuirfidh sé ar fáil é. Beidh an méid seo a leanas go háirithe sa mheasúnú riosca tosaigh: — inniúlacht na hacmhainneachta chun déileáil le faisnéis rúnaicmithe; — na bearta teicniúla conarthacha oibríochtúla atá i bhfeidhm lena áirithiú nach féidir an acmhainneacht a shéanadh ar Eintiteas Náisiúnta Bunaithe an Bhallstáit. — na rioscaí iarmharacha gaolmhara.

2. COINNÍOLLACHA COITEANNA AGUS RIALACHA MIONSONRAITHE MAIDIR LE FEIDHMIÚ CHREAT EAGRAÍOCHTÚIL RANNPHÁIRTÍOCHT NA MBALLSTÁT IN SST

Chun an oibleagáid a bhaineann le plean gníomhaíochta Airteagal 57(1), pointe (c) de Rialachán (AE) 2021/696 a chomhlíonadh, tabharfar údar leis na heilimintí seo a leanas sa togra.

2.1. Ailtireacht Chóras an Aontais

2.1.1 Ailtireacht theicniúil fheidhmiúil a chur ar fáil

Cuirfidh an Chomhpháirtíocht SST togra ar fáil ina mbeidh struchtúr teicniúil agus ailtireacht fheidhmiúil an chórais SST.

Beidh an struchtúr teicniúil atá beartaithe bunaithe ar staidéir ailtireachta agus is iad a bheidh ina gcúis chuí leis.

2.1.1.1 Staidéir ailtireachta

Molfaidh an Chomhpháirtíocht SST córas SST a bheidh bunaithe ar staidéir ailtireachta a bheidh ina gcúis chuí leis freisin.

I ndáil le hailtireacht an Chórais Oibríochtúil STT, cuirfidh sé ar fáil an staidéar ailtireachta agus na braiteoirí a liostaítear i gcatagóir A (mar a shainítear in 2.2.1.1).

I ndáil le hailtireacht “fhorbairt phleanáilte an Chórais SST”, cuirfidh sé an staidéar ailtireachta ar fáil agus na braiteoirí a liostaítear i gcatagóir A agus catagóirí B agus/nó C san áireamh, (mar a sainítear in 2.2.1.1), a mhéid agus a bhfuil na sonraí riachtanacha maidir leis na braiteoirí ar fáil.

Maidir le forbairt fhéideartha an chórais SST, riachtanais na n-úsáideoirí, an éabhlóid theicniúil, tabhairt isteach braiteoirí nua (agus imchlúdach buiséid SST a thabhairt ar aird) agus dímheasúnú braiteoirí, déanfar staidéir ailtireachta gach 3 bliana ar a laghad chun an méid sin a chur san áireamh.

2.1.1.2 An ailtireacht ghinearálta theicniúil

Is é a chuirfidh an ailtireacht ar fáil na heilimintí mionsonraithe lena gcomhdhéantar an Córas SST:

— Feidhm bhraiteora,

— Feidhm phróiseála, lena n-áirítear: sonraí agus faisnéis, bunachar sonraí agus catalóg,

— Feidhm sheirbhíse, chun seachadadh na seirbhísí SST a liostaítear in Airteagal 55(1) de Rialachán (AE) 2021/696 a áirithiú.

San ailtireacht theicniúil ghinearálta beidh gnéithe slándála, ina mbeidh na heilimintí seo a leanas ar a laghad:

— Bonneagair agus an soláthar seirbhísí a chosaint

— Sonraí agus faisnéis rúnaicmithe a chosaint

— Bainistíocht sócmhainní agus sainaithint leochaileachta

— Cosaint ar ionsaithe fisiceacha nó cibirionsaithe agus ar bhaint do shruthanna sonraí.

— Brath ionraidh, bainistíocht agus leanúnachas gnó

— Leordhóthanacht chun treoracha arna n-eisiúint i gcomhréir le Cinneadh (CBES) 2021/698 ón gComhairle (2) a chomhlíonadh

2.1.1.3 An ailtireacht fheidhmiúil ghinearálta

Is ar Anailís Fheidhmiúil atá ailtireacht fheidhmiúil bunaithe (mar a shainítear in Iarscríbhinn IV) agus ar Thuairisc Fheidhmiúil.

Leis an ailtireacht fheidhmiúil áireofar freisin leithdháileadh gníomhaíochtaí idir na Foirne Saineolaithe éagsúla, ag féachaint le leithdháileadh na ngníomhaíochtaí idir comhaltaí éagsúla na Comhpháirtíochta SST a áirithiú, chun seachadadh na seirbhísí SST a liostaítear in Airteagal 55(1) de Rialachán (AE) 2021/696 agus na sásraí cinnteoireachta a áirithiú.

Áireofar leis an ailtireacht theicniúil ghinearálta na gnéithe slándála seo a leanas:

— Sainiú na bhfreagrachtaí slándála, lena n-áirítear an próiseas cinnteoireachta chun bearta agus rialuithe a bhunú,

— Eagrú oibríochtúil chun déileáil le himeachtaí lena n-áirítear an chumarsáid le pobail úsáideoirí le haghaidh imeachta a mbeidh tionchar acu ar an soláthar seirbhísí.

Maidir le forbairt fhéideartha an chórais SST, riachtanais úsáideoirí, forbairt theicniúil braiteoirí nua agus dímheasúnú braiteoirí, déanfar na hailtireachtaí teicniúla agus feidhmiúla a athbhreithniú gach 3 bliana ar a laghad chun an méid sin a chur san áireamh.

2.1.2. Prionsabal na dúblála nach bhfuil gá léi

Bunófar an córas SST atá beartaithe ar phrionsabal na dúblála nach bhfuil gá léi. Is é a thuigfear le dúbláil nach bhfuil gá léi a sheachaint na heilimintí riachtanacha ar fad a chur san áireamh chun feidhmíocht agus uathriail acmhainneachtaí SST ar leibhéal an Aontais a áirithiú agus a fheabhsú agus, an tráth ceanna, gan sócmhainní a chur isteach arb é an toradh atá orthu iomarcaíocht chórais os cionn an leibhéil is gá le haghaidh seachadadh tráthúil inbhraite seirbhísí SST.

2.1.3. Léiriú feidhmíochta an chórais SST

Léireofar go comhchoiteann feidhmíocht an Chórais SST de réir na gcritéar/na bhfearann seo a leanas:

— An líon réad is féidir leis an líonra braiteoirí a bhrath i ngach réisím fithiseach;

— Réada spáis a chatalógú;

— Seirbhís Seachanta Imbhuailte;

— Seirbhís athiontrála;

— Seirbhís ilroinnte agus

— An cumas seirbhísí nua a fhorbairt (maolú agus feabhsú).

Léireofar liosta de bhraiteoirí SST an Aontais na Limistéar Ollmhór (VLA) agus an breisluach lena mbaineann le staidéir ailtireachta agus áiritheofar é leis an ailtireacht theicniúil.

Léireofar cáilíocht an chomhréitigh ar thángthas air idir an fheidhmíocht (cáilíocht na seirbhísí; méid chatalóg an Aontais...) agus an costas don chóras SST a tháinig as.

2.2. Rialacha ginearálta maidir le roghnú na mbraiteoirí atá rannpháirteach sa chóras SST

2.2.1. Liostaí agus catagóirí braiteoirí

Cuirfear ar fáil an liosta de bhraiteoirí arna roghnú ag an gComhpháirtíocht SST chun na seirbhísí SST a liostaítear in Airteagal 55 de Rialachán (AE) 2021/696 a chur ar fáil.

Sannfar na braiteoirí do chatagóirí A, B nó C.

“D’fhéadfaí an nós imeachta catagóirithe le haghaidh braiteoirí a nuashonrú ionas go mbeidh sé i gcomhréir le riachtanais an líonra braiteoirí SST atá ag teacht chun cinn. Maidir le hathruithe, ní mór:

— údar cuí a bheith leo de réir staidéir ailtireachta

— iad a bheith formheasta le vóta na Comhpháirtíochta SST,

— iad a bheith glactha ag an gCoimisiún.

2.2.1.1. Cuirfear na braiteoirí i láthair sna catagóirí seo a leanas:

— Catagóir A: Braiteoirí oibríochtúla lena soláthraítear sonraí oibríochtúla: Braiteoirí na mBallstát atá leordhóthanach go hoibríochtúil (mar a shainítear in 1.1.2.1) agus rannpháirteach i soláthar na seirbhísí SST, bídís maoinithe go páirteach ag an gCoimisiún nó ná bíodh. Maidir leis na braiteoirí, a liostaítear i gcatagóir A, déanfaidh an Ballstát gealltanas i ndáil le gach braiteoir maidir leis an gcéatadán a thiomnaítear do ghníomhaíochtaí SST. Murar eol cad é an tiomnú cruinn de dheasca caibidlíocht buiséadach, ba cheart tiomnú ionchasach a lua. Mar sin féin, ní mór an tiomnú cruinn a shonrú sa togra deontais. Déanfar an tiomnú dearbhaithe a shloinneadh mar líon íosta laethanta in aghaidh na míosa, nó líon uaireanta sa lá, nó líon iarrataí cúraim atá ar fáil, agus beidh sé bailí maidir le haon mhí fad na ndeontas a thugtar faoi Rialachán (AE) 2021/696 lenar bunaíodh Clár Spáis an Aontais.

— Catagóir B: Braiteoirí réamhoibríochtúla lena soláthraítear sonraí tástála: Braiteoirí na mBallstát atá leordhóthanach go neamhoibríochtúil (mar a shainítear in 1.1.2.2) nach bhfuil rannpháirteach go fóill i seachadadh seirbhísí agus atá ag fanacht le dul tríd na feachtais mheasúnúcháin (a dtugtar tuairisc orthu in 2.3) sula mbeidh siad in ann páirt a ghlacadh i soláthar seirbhísí SST. Ní bhfaighidh na braiteoirí a áirítear i gcatagóir B cistiú le haghaidh gníomhaíochtaí ach féadfaidh siad cistiú a fháil chun feachtais mheasúnúcháin a ullmhú.

— Catagóir C: Braiteoirí tearcfhorbartha: Braiteoirí na mBallstát atá leordhóthanach go neamhoibríochtúil (mar a shainítear in 1.1.2.2) a d’fhéadfaí a úsáid amach anseo le haghaidh seirbhísí SST a luaithe a chuirfear i gcrích iad, a bheidh siad oibríochtúil agus a bheidh pas faighte acu san fheachtas measúnúcháin. Ní bhfaighidh na braiteoirí atá san áireamh i gcatagóir C cistiú le haghaidh gníomhaíochtaí oibríochtúla ach d’fhéadfaidís cistiú a fháil le haghaidh gníomhaíochtaí taighde agus forbartha bunaithe ar údar a chuirtear ar fáil le staidéir ailtireachta.

2.2.1.2. An t-athrú catagóirí

Spreagfar an t-aistriú ó chatagóir A go catagóir B mura bhfaightear pas:

— i bhfeachtas calabrúcháin nó

— in dhá fheachtas oibríochtúla as a chéile.

Beidh an méid seo a leanas ag gabháil leis:

— iad a bheith formheasta le vóta na Comhpháirtíochta SST,

— faisnéis don Choimisiún.

Spreagfar an t-aistriú ó chatagóir B go catagóir A le:

— toradh rathúil ar fheachtas measúnúcháin (feachtas calabrúcháin agus feachtas oibríochtúil).

Beidh an méid seo a leanas ag gabháil leis:

— iad a bheith formheasta le vóta na Comhpháirtíochta SST,

— formheas ón gCoimisiún.

— an anailís ar bhreisluach an bhraiteora de réir na staidéar ailtireachta.

Spreagfar an t-aistriú ó chatagóir B go catagóir C mura bhfaightear pas:

— i bhfeachtas calabrúcháin nó

— in dhá fheachtas oibríochtúla as a chéile, ach amháin más rud é gur dícháilíodh an braiteoir ó chatagóir A go catagóir B de bhrí nach bhfuarthas pas in dhá fheachtas as a chéile, ar cás é ina spreagfaidh an teip i bhfeachtas oibríochtúil amháin íosghrádú an bhraiteora ó chatagóir B go catagóir C.

Beidh an méid seo a leanas ag gabháil leis:

— é a bheith formheasta ag Comhpháirtíocht SST,

— faisnéis don Choimisiún.

Spreagfar an t-aistriú ó chatagóir C go catagóir B le:

— údar cuí a bheith leo de réir staidéir ailtireachta de réir breisluach do chóras iomlán SST.

— é a bheith formheasta le vóta Comhpháirtíocht SST,

— é a bheith glactha ag an gCoimisiún.

2.2.2. Na braiteoirí a roghnú

Na braiteoirí a roghnófar chun rannpháirtiú i seachadadh seirbhísí SST (Catagóir A), roghnófar iad trí úsáid a bhaint as critéir, amhail: paraiméadair theicniúla, feidhmíocht, suíomh agus rannpháirtíocht rathúil rialta i bhfeachtais mheasúnúcháin de réir na tréimhsiúlachta arna hiarraidh in 2.3.

Ní bhfaighidh aon Bhallstát an ceart a bheith measta mar SST mar gheall ar na sócmhainní atá aige cheana nó atá á bhforbairt go náisiúnta, ach amháin i gcásanna eisceachtúla nach mór:

— údar cuí a bheith leo de réir staidéir ailtireachta de réir breisluach chóras iomlán SST,

— a bheith formheasta le vóta na Comhpháirtíochta SST,

— a bheith glactha ag an gCoimisiún.

Ní bheidh sé de cheart ag braiteoirí de chuid an Aontais a oibrítear go náisiúnta a bheith measta mar bhraiteoirí a rannchuidíonn leis an gComhpháirtíocht SST ach amháin i gcás:

— údar cuí a bheith leo de réir staidéir ailtireachta de réir breisluach chóras iomlán SST,

— iad a bheith formheasta le vóta na Comhpháirtíochta SST,

— a bheith glactha ag an gCoimisiún.

2.3. Seiceáil rialta ar na braiteoirí a roghnaítear tríd an bhfeachtas measúnúcháin

Beidh an feachtas measúnúcháin comhdhéanta de dhá eilimint:

— Measúnúchán ar fheidhmíocht theicniúil (“feachtas calabrúcháin”)

— Measúnúchán ar fheidhmíocht oibríochtúil (“anailís feidhmíochta teicniúla”)

2.3.1. Measúnú ar an bhfeidhmíocht theicniúil: feachtais chalabrúcháin

2.3.1.1 Feachtas calabrúcháin: rialacha ginearálta

Beidh d’oibleagáid ar gach braiteoir a roghnaítear a bheith rannpháirteach sa chóras SST páirt a ghlacadh i bhfeachtais chalabrúcháin a dhéanann an Chomhpháirtíocht SST chun cáilíocht na sonraí a tháirgtear a áirithiú.

Féadfaidh tréimhsiúlacht an fheachtais calabrúcháin athrú de réir an chineáil braiteora, mar a leanas:

— maidir le radair a roghnaítear le bheith rannpháirteach sa chóras SST, rachaidh siad faoi fheachtas calabrúcháin, ar a laghad, uair amháin gach 12 mhí.

— maidir le teileascóip a roghnaítear le bheith rannpháirteach sa chóras SST, rachaidh siad faoi fheachtas calabrúcháin, ar a laghad, uair amháin gach 6 mhí.

— maidir le léasair a roghnaítear le bheith rannpháirteach sa chóras SST, rachaidh siad faoi fheachtas calabrúcháin, ar a laghad, uair amháin gach 12 mhí.

2.3.1.2. Critéir le haghaidh feachtais chalabrúcháin

Leanfaidh na feachtais chalabrúcháin critéir oibiachtúla shonracha chun cothroime na dtorthaí agus éifeachtúlacht iomlán an chórais SST a áirithiú.

Is é an méid seo a leanas a bheidh sna critéir:

Feidhmíocht theicniúil [T] – Torann Radair shuirbhéireachta Raon ≤100m Ráta Raoin ≤4m/s Radair rianaithe Raon ≤50m Ráta Raoin ≤2m/s Teileascóip shuirbhéireachta (MEO/GEO) Cruinneas uilleach ≤2 arcsec Teileascóip rianaithe MEO/GEO Cruinneas uilleach ≤2 arcsec Teileascóip rianaithe LEO Cruinneas uilleach ≤7,2 arcsec Léasair Cruinneas raoin ≤5m

Tá an tairseach a bheidh le cur i bhfeidhm maidir le rannpháirtíocht braiteoirí faoi réir athraithe bunaithe ar phróiseas agus luachanna faireacháin ar fheidhmíocht san Iarscríbhinn seo i gcomhréir le riachtanais dheireanacha an líonra braiteoirí SST. I gcás athruithe, ní mór iad a chur i láthair agus údar cuí a chur leo ag an Athbhreithniú Oibríochta Bliantúil.

2.3.2. Measúnú ar an bhfeidhmíocht oibríochtúil: Anailís ar an bhfeidhmíocht oibríochtúil

2.3.2.1. Anailís ar an bhfeidhmíocht oibríochtúil: rialacha ginearálta

Beidh d’oibleagáid ar gach braiteoir a roghnaítear a bheith rannpháirteach sa chóras SST sonraí a chomhroinnt chun go bhféadfaidh an Chomhpháirtíocht anailís feidhmíochta oibríochtúla a dhéanamh chun feidhmíocht oibríochtúil na sonraí a tháirgtear a áirithiú.

Maidir le braiteoirí a chuimsítear i gcatagóir A, tarchuirfidh siad sonraí chuig a nEintiteas Náisiúnta Bunaithe, nó chuig Eintiteas Náisiúnta Bunaithe Ballstáit eile a bhfuil comhaontú sonrach ag an Stát leis. Cuirfidh an tEintiteas Náisiúnta Bunaithe go tráthúil agus go rialta chuig an mbunachar sonraí ar mhodh leictreonach agus na bearta slándála iomchuí i bhfeidhm.

Féadfaidh tréimhsiúlacht na hanailíse feidhmíochta oibríochtúla athrú de réir an chineáil sócmhainne, mar a leanas:

— Maidir le radair a roghnaítear le bheith rannpháirteach sa chóras SST, rachaidh siad faoi anailís feidhmíochta oibríochtúla, ar a laghad, uair amháin gach 12 mhí.

— Maidir le teileascóip a roghnaítear le bheith rannpháirteach sa chóras SST, rachaidh siad faoi anailís feidhmíochta oibríochtúla, ar a laghad, uair amháin gach 6 mhí.

— Maidir le léasair a roghnaítear le bheith rannpháirteach sa chóras SST, rachaidh siad faoi anailís feidhmíochta oibríochtúla, ar a laghad, uair amháin gach 12 mhí.

Maidir le braiteoir ar theip air in anailís feidhmíochta oibríochtúla, tá sé i dteideal fanacht i gcatagóir A agus é ag fanacht leis an gcéad anailís feidhmíochta oibríochtúla eile.

Maidir le braiteoir in dhá anailís feidhmíochta oibríochtúla as a chéile, bainfear de chatagóir A agus cuirfear i gcatagóir B é, ach amháin i gcásanna eisceachtúla nach mór:

— údar cuí a bheith leo de réir staidéir ailtireachta de réir breisluach do chóras iomlán SST.

— a bheith formheasta le vóta na Comhpháirtíochta SST,

— a bheith glactha ag an gCoimisiún.

2.3.2.2. Critéir le haghaidh anailís ar an bhfeidhmíocht oibríochtúil

Feidhmíocht oibríochtúil Cuspóirí/uair an chloig oibríochtúil Tomhais/uair an chloig éifeachtach Tráthúlacht (comhroinnt sonraí) Radair shuirbhéireachta ≥65 ≥250 tomhais/uair an chloig >90 % rianuithe i dtréimhse is lú ná 48u AGUS >75 % de na rianuithe i dtréimhse is lú ná 24 uair (*1) Radair rianaithe N/B ≥12 tomhais/uair an chloig Teileascóip shuirbhéireachta ≥7 ≥24 tomhais/uair an chloig Teileascóip rianaithe N/B ≥21 tomhais/uair an chloig Léasair N/B ≥19 tomhais/uair an chloig

Tá an tairseach a bheidh le cur i bhfeidhm maidir le rannpháirtíocht braiteoirí faoi réir athraithe bunaithe ar phróiseas agus luachanna faireacháin ar fheidhmíocht san Iarscríbhinn seo i gcomhréir le riachtanais dheireanacha an líonra braiteoirí SST. I gcás athruithe, ní mór iad a chur i láthair agus údar cuí a chur leo ag an Athbhreithniú Oibríochta Bliantúil.

Is éard a chiallaíonn am éifeachtach luach dearbhaitheach a chuireann an Ballstát atá freagrach as an mbraiteoir in iúl gach mí. Úsáidtear é chun an Ráta Tomhais a ríomh.

Is éard a chiallaíonn am oibríochtúil an t-am a ríomhtar tomhais bhraiteora chomhroinnte mar fhad iomlán na rianuithe arna gcomhroinnt tríd an mBunachar SST.

2.4. Rialacha speisialta le haghaidh teileascóp, radar, léasaragus cineálacha braiteoirí eile

2.4.1. Teileascóip

Áiritheoidh an Chomhpháirtíocht SST, a mhéid is féidir, leithdháileadh geografach inmhianta le haghaidh na dteileascóp de réir na riachtanas maidir le cumhdach a sholáthar, catalógú agus seirbhísí SST, agus, an tráth céanna, prionsabal na dúblála nach bhfuil gá léi a urramú.

Cuirfear údar cuí le leithdháileadh teileascóp agus leis an luach is fearr ar airgead agus déanfar iad a bhailiú trí bhíthin staidéir ailtireachta.

Déanfar meastóireacht ar an líon iomlán teileascóp (faireachas agus rianú) de réir an riachtanais a léireofar leis na staidéir ailtireachta agus na riachtanas le haghaidh gach VLA. Léireofar leis an staidéir ailtireachta breisluach gach sócmhainne agus luafar an chaoi inar urramaíodh prionsabal na neamhdhúblála.

2.4.1.1. Le haghaidh teileascóip faireachais

Srianfar an líon braiteoirí faireachais optúla i VLA na hEorpa go Coibhéis Lánaimseartha amháin (3) in aghaidh an Bhallstáit.

Srianfar an líon braiteoirí faireachais optúla ar fud an domhain (VLA na hEorpa san áireamh) go dhá Choibhéis Lánaimseartha in aghaidh an Bhallstáit.

I gás inar gá tuilleadh acmhainní teileascóip ina aon Bhallstáit amháin, ní mór:

— údar cuí a thabhairt dó le staidéir ailtireachta.

— é a bheith formheasta le vóta na Comhpháirtíochta SST,

— a bheith glactha ag an gCoimisiún.

2.4.1.2. Le haghaidh teileascóip rianaithe

Srianfar an líon braiteoirí rianaithe optúla i VLA na hEorpa go Coibhéis Lánaimseartha amháin in aghaidh an Bhallstáit.

Srianfar an líon braiteoirí faireachais optúla ar fud an domhain (VLA na hEorpa san áireamh) go dhá Choibhéis Lánaimseartha in aghaidh an Bhallstáit.

I gás inar gá tuilleadh acmhainní teileascóip ina aon Bhallstát amháin, ní mór:

— údar cuí a chur leis le staidéir ailtireachta.

— é a bheith formheasta ag Comhpháirtíocht SST,

— a bheith glactha ag an gCoimisiún.

2.4.1.3. Le haghaidh teileascóip ar féidir faireachas agus rianú a dhéanamh leo

Dearbhóidh braiteoirí a bhfuil sé ar a gcumas oibriú ar an modh faireachais agus an modh rianaithe araon cé acu modh is príomh-mhodh oibríochtúil dó agus é ag rannchuidiú le SST. Déanfar meastóireacht ar an measúnú ar an mbraiteoir i ndáil leis an bpríomh-mhodh oibríochtúil; d’ainneoin sin, d’oibreodh an braiteoir sa mhodh eile chomh maith, dá mba gá sin.

Maidir leis an bhfeidhmíocht theicniúil agus oibríochtúil, beidh an braiteoir i gcomhréir leis an gceanglas is sriantaí, chun a áirithiú go mbeidh sé comhlíontach sa chás is measa. Mar shampla, teileascóp ar féidir a oibriú mar bhraiteoir suirbhéireachta agus rianaithe agus a ndearbhaítear ina leith gurb í an tsuirbhéireacht is príomhchuspóir dó, beidh sé in ann breathnú ar seacht réad in aghaidh uair an chloig agus cruinneas uilleach is fearr ná dhá arcsec FMC (fréamh chearnach mheán na gcearnóg) a léiriú.

2.4.2. Radair

Áiritheoidh an Chomhpháirtíocht SST, a mhéid is féidir, leithdháileadh geografach inmhianta le haghaidh na radar de réir na riachtanas maidir le cumhdach a sholáthar, catalógú agus seirbhísí SST, agus, san am céanna, prionsabal na dúblála nach bhfuil gá léi a urramú.

Beidh teorainn leis an líon radar a bheidh rannpháirteach i seachadadh seirbhísí SST (catagóir A).

Beidh cuimsiú radair breise i gcatagóir A faoi réir:

— údar cuí a chur leis le staidéir ailtireachta.

— é a bheith formheasta ag Comhpháirtíocht SST,

— a bheith glactha ag an gCoimisiún.

Tabharfar údar cuí le leithdháileadh radar agus leis an luach is fearr ar airgead agus déanfar iad a bhailíochtú trí bhíthin staidéir ailtireachta.

2.4.3. Léasair

Maidir le léasar a bheidh rannpháirteach i soláthar Seirbhísí SST, beidh sé in ann targaid neamh-chomhoibríoch a fháil agus a rianú chun go gcuimseofar é i gcatagóir A.

Cuirfear teorainn cúig léadar leis an líon léasair ar fud an domhain.

I gás inar gá tuilleadh acmhainní léasair nó léasair nach féidir leo ach réada comhoibríocha a rianú, ní mór:

— údar cuí a chur leis sin le staidéir ailtireachta.

— a bheith formheasta le vóta na Comhpháirtíochta SST,

— a bheith glactha ag an gCoimisiún.

2.4.4. Cineálacha braiteoirí eile

Féadfaidh an Chomhpháirtíocht SST cineálacha braiteoirí eile a thabhairt isteach (amhail braiteoirí spásbhunaithe, teicnící tomhaiste fad éighníomhacha...).

Beidh cuimsiú cineálacha braiteoirí breise eile i gcatagóir A faoi réir:

— údar cuí a chur leis le staidéir ailtireachta.

— a bheith formheasta le vóta na Comhpháirtíochta SST,

— iad a bheith glactha go hiomchuí ag an gCoimisiún.

2.5. Rialacha airgeadais maidir le huasghrádú agus oibriú sócmhainní

Cuirfear údar cuí, faoi na hailtireachtaí SST arna bhforbairt ag an gComhpháirtíocht SST, le gach uasghrádú agus forbairt a fhaigheann cistiú an Aontais. Ní mór a aibhsiú, leis an údar cuí, feidhmíocht tosaigh na sócmhainne, an fheidhmíocht chríochnaitheach atá beartaithe agus an breisluach a chomhfhreagraíonn d’fhéidhmíochtaí córais SST.

Le fo-chomhpháirt SST díreofar ar uasghrádú na sócmhainní náisiúnta atá ann cheana.

2.5.1. Caiteachas caipitil (CAPEX)

De bharr cineál ghníomhaíochtaí an Aontais in SST, maidir le leibhéal maoinithe an Aontais le haghaidh uasghrádú gach sócmhainne, bunófar é ar an údar cuí le caiteachas iomlán caipitil (CAPEX) shuim na n-uasghráduithe uile a tiomnaíodh don tsócmhainn laistigh de thréimhse gach deontais SST leis an gComhpháirtíocht SST, agus cuirfear teorainn 45 % de CAPEX iomlán leis. Cuirfidh na Ballstáit cruthúnas airgeadais maidir le hinfheistíochtaí náisiúnta chuig an gCoimisiún.

D’fhéadfaí glacadh le céatadán níos airde i gcás:

— údar cuí a bheith leo de réir staidéir ailtireachta de réir breisluach do chóras iomlán SST.

— é a bheith formheasta le vóta Comhpháirtíocht SST,

— é a bheith glactha ag an gCoimisiún.

Féadfaidh infheistíochtaí ar lú iad ná EUR 75 000 céatadán níos airde maoinithe a fháil.

2.5.2. Caiteachas oibríochtúil (OPEX)

Beidh an céatadán a mhaoiníonn an tAontas comhsheasmhach leis an tiomnú don fho-chomhpháirt SST agus OPEX iomlán na sócmhainne. Mar shampla, ní féidir an costas OPEX ar bhraiteoir atá tiomnaithe X % do SST a bheith níos mó ná X % den OPEX iomlán (100 %) a ndearbhófar don Choimisiún.

(1) Rialachán (AE) 2021/696 ó Pharlaimint na hEorpa agus ón gComhairle an 28 Aibreán 2021 lena mbunaítear Clár Spáis an Aontais agus Gníomhaireacht an Aontais Eorpaigh um an gClár Spáis agus lena n-aisghairtear Rialacháin (AE) Uimh. 912/2010, (AE) Uimh. 1285/2013 agus (AE) Uimh. 377/2014 agus Cinneadh Uimh. 541/2014/AE (IO L 170, 12.5.2021, lch. 69).

(2) Cinneadh (CBES) 2021/698 ón gComhairle an 30 Aibreán 2021 maidir le slándáil na gcóras agus na seirbhísí a imscartar, a oibrítear agus a úsáidtear faoi Chlár Spáis an Aontais agus a d’fhéadfadh difear a dhéanamh do shlándáil an Aontais, agus lena n-aisghairtear Cinneadh 2014/496/CBES (IO L 170, 12.5.2021, lch. 178).

(*1) d’fhéadfadh Comhpháirtíocht SST an Aontais critéir feidhmíochta tráthúlachta a fhorbairt arna iarraidh sin ag an gCoimisiún

(3) Ciallaíonn FTE aon teileascóip amháin teileascóp arna thiomnú 100 %, nó N teileascóp lena bhfuil ‘suim N’ tiomnuithe =100 %